Վիրաբույժ Աշխեն Իգիթխանյանը իր մարտական ուղին սկսել է Գագրայից եւ հասել մինչեւ Բեռլին: Վիրաբույժների առաջատար խմբի հետ նա Բեռլինի արվարձաններին է մոտեցել 1945 թվականի ապրիլի 30-ին, ռմբակոծության տակ վիրահատություններ կատարել, բուժել վիրավորների վերքերը: Նա շատ վիրահատություններ է կատարել անտառներում` փրկելով շատերի կյանքը: Պատահել են դեպքեր, երբ նա իր մարտական ընկերուհիների հետ աշխատել է կանթեղի լույսի տակ, հերթով վիրակապել ծանր հիվանդներին: Ոչ՛ թշնամու ռումբերի պայթյունները, ոչ՛ համազարկերի դղրդյունը չէին կարող ընկճել խիզախ հայ կնոջ կամքը, խանգարել նրա աշխատանքը: